PREAMBUL

Acesta este raportul Comisiei către Parlamentul European (PE) și Consiliu privind acțiunile întreprinse în urma descărcării de gestiune pentru exercițiul financiar 2009[1], în conformitate cu articolul 319 alineatul (3) din Tratatul privind funcționarea Uniunii Europene, articolul 147 din Regulamentul financiar și articolul 119 alineatul (5) din Regulamentul financiar al Fondului european de dezvoltare (FED).

Raportul sintetizează răspunsurile Comisiei la principalele solicitări ale Parlamentului European și ale Consiliului și este însoțit de două documente de lucru ale serviciilor Comisiei (DLSC) care conțin răspunsurile Comisiei la fiecare cerere specifică formulată de Parlamentul European și de Consiliu (în total 298 de cereri). În documentele de lucru ale Comisiei, există pentru fiecare cerere o trimitere la paragraful (paragrafele) relevant(e) din documentele provenite fie de la Parlamentul European, fie de la Consiliu.

În rezoluțiile de descărcare de gestiune ale Parlamentului European, Comisia a identificat în total 213 cereri care i-au fost adresate de Parlamentul European[2]. În cazul a 89 dintre acestea, Comisia este de acord să întreprindă acțiunile solicitate de Parlament. Comisia consideră că, în ceea ce privește celelalte 112 cereri, măsurile necesare s-au luat deja sau sunt în curs de a fi luate, cu toate că, în unele cazuri, rezultatele acestora vor trebui evaluate. În cele din urmă, din motive legate de cadrul juridic existent sau de prerogativele sale instituționale, Comisia nu poate accepta 12 dintre aceste cereri[3].

Comisia a identificat, de asemenea, 85 de cereri care îi sunt adresate de către Consiliu în recomandarea acestuia către Parlament[4]. În cazul a 43 dintre acestea, Comisia este de acord să întreprindă acțiunile solicitate de Consiliu. Comisia consideră că, în ceea ce privește celelalte 42 de cereri, măsurile necesare s-au luat deja sau sunt în curs de a fi luate, cu toate că, în unele cazuri, rezultatele acestora vor trebui evaluate. Nu există cereri pe care Comisia nu le poate accepta din motive legate de cadrul juridic existent sau de prerogativele sale instituționale.

SINTEZA RĂSPUNSURILOR COMISIEI LA CERERILE FORMULATE DE PARLAMENTUL EUROPEAN ȘI DE CONSILIU ÎN CONTEXTUL DESCĂRCĂRII DE GESTIUNE PE ANUL 2009

ACțIUNI PRIORITARE

În rezoluția sa, Parlamentul a subliniat, în special, șapte acțiuni prioritare de natură instituțională și organizațională. Aceste cereri au fost discutate pe larg în timpul procedurii de descărcare de gestiune, Comisia având posibilitatea de a-și prezenta punctul de vedere în mai multe schimburi cu membrii Comisiei pentru control bugetar (CONT) și, în special, cu raportorul pentru descărcarea de gestiune pentru 2009. În timpul acestor discuții, Comisia și-a demonstrat angajamentul ferm de a răspunde acestor preocupări.

Reforma procedurii actuale de descărcare de gestiune

Regulile aplicabile procedurii de descărcare de gestiune, în special, termenele sunt stabilite în Regulamentul financiar (RF). Scurtarea întregii proceduri face obiectul discuțiilor privind revizuirea în curs a Regulamentului financiar.

Comisia a invitat deja autoritatea care acordă descărcarea de gestiune, Consiliul și Curtea de Conturi Europeană să înființeze un grup de lucru pentru a realiza o reformă cuprinzătoare a procedurii de descărcare de gestiune, cu scopul de a scurta perioada de desfășurare a procedurii, lăsând instituțiilor implicate suficient timp pentru a-și pregăti și a-și prezenta contribuțiile. Ar putea fi organizată o conferință pentru a discuta pe marginea concluziilor acestui grup de lucru.

Declarațiile naționale de gestiune

În scopul consolidării în continuare a răspunderii statelor membre în conformitate cu articolul 317 din TFUE, Comisia a inclus în propunerea sa pentru revizuirea trienală a RF (articolul 56) cerința ca organismele responsabile acreditate din statele membre să furnizeze declarații anuale de gestiune cu privire la toate fondurile aflate în gestiune partajată[5], urmărind o abordare similară celei care a fost deja aplicată cu succes în sectorul agriculturii.

Aceste declarații de gestiune ar oferi Comisiei asigurări suplimentare substanțiale în ceea ce privește utilizarea fondurilor UE de către statele membre. În opinia Comisiei, declarațiile de gestiune, care fac obiectul unui audit independent, reprezintă un mijloc mai adecvat decât actualele declarații naționale de a obține asigurări din partea statelor membre și ar consolida cooperarea cu statele membre în ceea ce privește execuția bugetului.

După o perioadă rezonabilă de aplicare, Comisia va analiza valoarea adăugată a acestor declarații de gestiune și ar putea avea în vedere să propună aprobarea la nivel politic a procesului de raportare și de responsabilizare, care include declarația de asigurare de gestiune.

Finalizarea structurii de guvernanță a Comisiei

Colegiul deleagă execuția bugetară directorilor generali și șefilor de serviciu, care sunt responsabili de gestiunea eficientă și în bune condiții a resurselor și de asigurarea unor sisteme de control eficace în cadrul serviciilor lor. Aceștia raportează cu privire la îndeplinirea sarcinilor care le revin în cadrul Raportului anual de activitate (RAA), care include o declarație de asigurare semnată privind legalitatea și regularitatea operațiunilor financiare. Asigurarea se obține printr-o examinare obiectivă a probelor în scopul de a oferi o evaluare temeinică a eficacității proceselor de gestionare a riscurilor, de control și de guvernanță. Această examinare este efectuată de către conducere, care monitorizează permanent funcționarea sistemelor de control intern, precum și de către auditori interni și externi. RAA este principalul instrument prin care directorii generali își justifică activitatea în fața Colegiului.

Comisia consideră că răspunderea în materie de gestiune conferită directorilor generali nu trebuie diluată prin adăugarea semnăturilor comisarilor sau președintelui Comisiei.

Cu toate acestea, instrucțiunile permanente privind întocmirea RAA au fost actualizate astfel încât directorul general confirmă în mod clar că elementele principale ale raportului său și ale declarației sale de asigurare, inclusiv rezervele avute în vedere, au fost aduse în atenția comisarului responsabil. În 2011, toți directorii generali au respectat aceste instrucțiuni permanente la întocmirea RAA pe 2010.

În plus, în cadrul reuniunii Colegiului din 23 februarie 2011, comisarilor li s-a atras atenția cu privire la importanța dialogului între DG-uri și comisari privind proiectul de RAA și rezervele, în conformitate cu instrucțiunile permanente și acordurile de lucru privind relațiile dintre cabinete și servicii.

Activarea sistematică a întreruperii termenului de plată și a suspendării plăților

Pentru perioada 2007-2013, Fondul de coeziune este gestionat conform cadrului stabilit de Regulamentul (CE) nr. 1083/2006[6], care conține temeiul juridic (articolul 91) pentru aplicarea de întreruperi ale termenelor de plată la nivel operațional pentru maximum 6 luni, la decizia directorului general; această măsură poate fi însoțită de suspendarea plăților, la decizia Comisiei (articolul 92), și poate reprezenta un prim pas posibil în acest sens. Întreruperile termenelor de plată reprezintă un instrument mai flexibil pentru a incita statele membre să-și remedieze deficiențele, deoarece sunt imediate și nu necesită o decizie formală a Colegiului. Pentru a asigura utilizarea mai sistematică a acestui instrument, Comisia a luat măsuri, cum ar fi orientările comune utilizate de DG EMPL, DG REGIO și multe autorități naționale de audit, care cuprind cerințe-cheie pentru evaluarea eficacității sistemelor de gestiune și de control ale statelor membre. Serviciile au prezentat informații privind toate deciziile de întrerupere/suspendare în rapoartele lor anuale de activitate.

Politica sistematică privind întreruperea termenului de plată și suspendarea plăților a fost ilustrată în exemplele prezentate Comisiei pentru control bugetar[7], care arată clar că etapele procedurale și juridice care determină întreruperi și suspendări fac obiectul unei urmăriri sistematice și continue din partea Comisiei.

În ceea ce privește transmiterea copiilor după scrisorile de recuperare și după scrisorile care anunță corecții financiare parlamentelor naționale și instituțiilor supreme de audit la nivel național din statele membre în cauză, Comisia consideră că aceste organisme au responsabilitatea de a obține informațiile de la autoritățile lor naționale de gestiune și de control.

Îmbunătățirea mecanismelor de corecție

Se impun deja, de mai mulți ani, corecții financiare atunci când este cazul, calitatea datelor deținute de statele membre cu privire la corecțiile financiare și la recuperări s-a îmbunătățit, iar Comisia a depus eforturi pentru a promova utilizarea celor mai bune practici în vederea îmbunătățirii mecanismului de recuperare la nivelul statelor membre și al UE.

Serviciile Comisiei care funcționează în cadrul gestiunii partajate prezintă informații privind corecțiile financiare în RAA din 2007 și oferă o defalcare clară pe state membre, perioade de programare și fonduri. Nota nr. 6 anexată la conturi a fost completată, de asemenea, prin includerea unor informații detaliate cu privire la executarea corecțiilor financiare.

Comisia subliniază faptul că, în domeniul coeziunii, toate sumele care au fost acceptate de statele membre drept corecții financiare vor fi executate. În cazul în care Comisia nu dispune de asigurări suficiente cu privire la aplicarea efectivă a tuturor corecțiilor, aceasta va suspenda procesul de închidere a conturilor și va solicita statelor membre să ia măsurile adecvate.

Serviciile Comisiei desfășoară o anchetă specifică de audit privind sistemele utilizate de statele membre în cazul recuperărilor[8], pentru a obține asigurări cu privire la calitatea datelor prezentate în declarațiile anuale privind recuperările și retragerile. Se așteaptă ca primele rezultate ale acestui audit să fie prezentate în cadrul RAA pe 2011.

Comisia a trimis comisiei parlamentare informații detaliate privind deciziile de întrerupere, de suspendare a plăților și de aplicare a unor corecții financiare și a răspuns tuturor cererilor de informații[9].

În special în domeniul agriculturii, în care plățile necuvenite sunt identificate sau pot fi identificate în urma procedurilor de verificare a conformității, statele membre au obligația să urmărească aceste plăți prin introducerea de acțiuni de recuperare împotriva beneficiarilor finali. Cu toate acestea, chiar și atunci când acest lucru nu este fezabil deoarece corecțiile financiare se referă numai la deficiențele din sistemele de gestiune și de control ale statelor membre, corecțiile financiare reprezintă un mijloc important pentru îmbunătățirea acestor sisteme și, implicit, pentru prevenirea sau detectarea și pentru recuperarea plăților necuvenite vărsate beneficiarilor finali. Prin urmare, verificarea conformității contribuie la legalitatea și regularitatea operațiunilor la nivelul beneficiarilor finali. În actualul cadru de reglementare, corecțiile financiare sunt considerate măsuri de restabilire a regularității cheltuielilor și de protejare a bugetului UE. Posibilitatea de a întrerupe termele de plată și de a impune corecții financiare funcționează și ca un stimulent pentru statele membre să își îmbunătățească sistemele de gestiune și de control și să aplice propriile lor corecții financiare necesare. Printre propunerile privind următoarea generație de programe[10] se numără propuneri care au drept obiectiv obligarea statelor membre să recupereze corecțiile financiare de la beneficiarii finali, ori de câte ori acest lucru este posibil. În plus, acestea includ o nouă posibilitate a Comisiei de a anula total sau parțial contribuția de la bugetul UE pentru un anumit program și de a efectua recuperarea de la statele membre. Obiectivul este de a permite Comisiei să excludă de la finanțarea UE orice cheltuieli care nu sunt conforme cu legislația aplicabilă la nivelul Uniunii și la nivel național, inclusiv în legătură cu deficiențele sistemelor de gestiune și de control ale statelor membre, care au fost detectate fie de Comisie, fie de Curtea de Conturi Europeană.

Evaluator al performanței

Până la sfârșitul anului 2011, Comisia va prezenta primul raport de evaluare în temeiul articolului 318 din TFUE. Comisia își va folosi metodele de lucru stabilite pentru publicarea și transmiterea raportului către Parlamentul European și menționează că Serviciul de Audit Intern (IAS) al Comisiei își exercită propria autoritate independentă în ceea ce privește programarea activităților sale de audit.

Introducerea unui noi logici privind cheltuielile

Astfel cum a subliniat în comunicarea „Un buget pentru Europa 2020”[11], Comisia va colabora cu autoritatea legislativă în vederea asigurării integrării depline a principiilor simplificării, bunei gestiuni financiare și răspunderii în activitatea viitoare de programare. În acest context, Comisia a propus deja măsuri de simplificare în cadrul propunerii de revizuire a RF. La sfârșitul anului 2011, Comisia va publica o comunicare consacrată simplificării de îndată ce își va prezenta propunerile sectoriale specifice.

Comisia consideră că obținerea unei declarații globale de asigurare pentru fiecare cadru financiar multianual nu ar aduce nicio valoare adăugată structurii actuale de guvernanță anuală, în care există deja un mecanism complet și aprobat de răspundere în materie de cheltuieli.

Controalele ex-post urmăresc detectarea și corectarea ulterioară a erorilor care nu au putut fi identificate la momentul efectuării plății. În cazul programelor multianuale, Comisia monitorizează rata de eroare reziduală înregistrată în urma corecțiilor, adică la sfârșitul ciclului de control. Mai multe direcții generale, în special în domeniul cercetării, și-au definit propriul obiectiv de control intern multianual, în ceea ce privește rata de eroare reziduală. De asemenea, în domeniul politicii de coeziune, Comisia preconizează să efectueze o analiză a ratei de eroare reziduală pentru perioada de programare 2000-2006 a FEDR, pe baza unor audituri care urmează să se desfășoare în 2012, și să raporteze ulterior rezultatele.

CONSTATăRI GENERALE

Contabilitate

Comisia a stabilit deja un sistem contabil robust, care a permis, în ultimii 3 ani, emiterea unei opinii fără rezerve în ceea ce privește fiabilitatea conturilor. Comisia continuă să își îmbunătățească metodele, prin acțiuni precum proiectul de calitate a contabilității, pentru a răspunde observațiilor Curții, reducând astfel și mai mult riscul prezentării eronate.

Existența activelor nete negative este consecința aplicării contabilității de angajamente de către o instituție finanțată printr-un buget anual. Pasivele (cum ar fi drepturile de pensie și sumele datorate în cadrul FEGA) sunt înregistrate în contabilitate, pe când normele contabile ale UE prevăd că garanțiile, precum cele acordate de statele membre pentru a acoperi aceste pasive prin creditele înscrise în bugetele anuale, nu îndeplinesc cerințele pentru a fi clasificate drept active și, prin urmare, nu sunt înregistrate ca atare în contabilitate, ci sunt prezentate în anexele la situațiile financiare. Standardele de contabilitate ale UE sunt conforme cu standardele internaționale. Abaterea de la aceste standarde ar determina Curtea să formuleze o opinie cu rezerve privind conturile.

În 2004, s-a efectuat o analiză aprofundată a posibilității de a crea un fond de pensii și, în final, s-a optat pentru soluția actuală, care a fost consacrată în Statutul funcționarilor.

Legalitate și regularitate

Comisia consideră că răspunderea statelor membre și asigurarea pe care o oferă Comisiei au fost consolidate prin legislația actuală, prin instituirea unei proceduri de aprobare ex ante a sistemelor de gestiune și de control și prin înființarea autorităților de audit pentru programe. Actualul regulament privind fondurile structurale oferă de asemenea Comisiei instrumentele necesare pentru a-și îndeplini rolul de supraveghere în cazul în care statele membre nu își respectă obligațiile.

Propunerea Comisiei privind revizuirea trienală a RF include și o cerință privind prezentarea unor declarații anuale de asigurare de gestiune, însoțite de o opinie independentă de audit privind conținutul acestora. Organismul de audit va aplica standardele internaționale și o metodologie aprobată de Comisie și va face obiectul controalelor Comisiei și, ulterior, al monitorizării de către Curtea de Conturi Europeană.

Responsabilitatea statelor membre și transparența

Serviciile Comisiei își prezintă, în RAA, evaluarea privind sistemele de gestiune și de control ale statelor membre și țin seama de informațiile furnizate de statele membre (inclusiv, printre altele, în cadrul rapoartelor anuale de control și al sintezelor anuale) atunci când își prezintă declarațiile de gestiune. Cu toate acestea, în temeiul legislației existente privind accesul la documente, decizia de a face publice sintezele anuale aparține statelor membre în cauză, în calitatea lor de autori ai acestor documente.

RAA pe 2010 furnizează informații detaliate pe state membre, domenii de politică și perioade de programare. În raportul de sinteză, Comisia stabilește măsurile pe care le consideră necesare pentru a soluționa deficiențele importante identificate.

A fost consolidată cooperarea între OLAF și DG-urile responsabile de fondurile structurale[12], iar documentul de strategie pe această temă este evaluat de două ori pe an. Obiectivul este de a consolida analiza riscului de fraudă, de a oferi statelor membre mai multe orientări în vederea prevenirii și a detectării fraudei și de spori gradul de sensibilizare cu privire la fraudă în rândul serviciilor și al statelor membre.

Riscul admisibil de eroare

În contextul pregătirii noii legislații sectoriale pentru perioada 2014-2020, Comisia va include în fișele financiare legislative o descriere a sistemelor de control instituite, o estimare a costurilor și a beneficiilor controalelor, precum și a riscului de nerespectare a normelor aplicabile.

Conceptul de risc admisibil de eroare este menit să funcționeze ca un instrument de gestiune pentru a măsura eficacitatea controalelor. Cu toate acestea, Comisia aplică a abordare de „toleranță zero” în toate cazurile de gestiune defectuoasă și de fraudă.

Serviciul de Audit Intern al Comisiei

În cadrul programului său de audit pentru 2011, IAS și-a consolidat practica de a efectua un anumit număr de audituri de performanță, care pun accentul pe eficacitate, eficiență și economie în utilizarea resurselor UE. Comisia a convenit să invite IAS să dezvolte în continuare aceste aspecte în cadrul programelor sale viitoare de audit.

Auditul unic

Cadrul Comisiei îndeplinește cerința formulată de Curte conform căreia trebuie să existe „o serie de proceduri de control, la fiecare nivel existând obiective specifice definite, care să ia în considerare activitatea prestată de alte persoane”. Obiectivul structurilor existente este de a evita duplicarea inutilă, fără a pune sub semnul întrebării rolul Curții ca auditor extern sau independența altor organisme din afara cadrului intern de control, cum ar fi instituțiile supreme de audit care prezintă rapoarte parlamentelor naționale.

Transparență

Comisia consideră că respectă cerințele în materie de transparență, astfel cum sunt definite la articolul 30 din RF, iar Curtea de Justiție nu a pus la îndoială validitatea RF. Cu toate acestea, Comisia va analiza hotărârile în materie ale Curții[13] și va propune autorității legislative dispozițiile pe care le consideră necesare pentru a menține nivelul de transparență solicitat.

Comisia consideră că raportul de sinteză nu reprezintă instrumentul adecvat de raportare cu privire la monitorizarea acțiunilor întreprinse de statele membre pentru a-și respecta obligațiile de a publica, în timp util, date privind beneficiarii. Ar fi mai bine ca această monitorizare să facă obiectul anexelor la RAA ale DG-urilor.

Statutul funcționarilor

În 2011, Comisia a luat notă de un proiect de propunere de modificare a Statului funcționarilor, care asigură echilibrul între necesitatea de a stimula eficiența și capacitatea instituțiilor de a produce rezultate prin politicile lor. Această propunere vine în completarea reformei serviciului public din 2004.

Aceste proiecte de propuneri stau la baza discuțiilor cu reprezentanții personalului. Comisia ar trebui să prezinte Consiliului și Parlamentului o propunere oficială până la sfârșitul anului 2011.

CONSTATăRI SPECIFICE

Agricultură și resurse naturale

Comisia estimează că reducerea ratei de eroare în domeniul agriculturii poate fi deja considerată o tendință. În acest sens, o rată de eroare care, în ultimii ani, este de aproape 2 %, confirmă evaluarea în general pozitivă din ultimii ani. Comisia își va continua, bineînțeles, eforturile de reducere a ratei de eroare în domeniul agriculturii sub pragul de semnificație, concentrându-și eforturile în special asupra domeniilor de cheltuieli cu un nivel mai ridicat al erorilor, cum ar fi anumite măsuri de dezvoltare rurală.

Comisia lucrează permanent împreună cu statele membre pentru a îmbunătăți în continuare funcționarea Sistemului Integrat de Administrare și Control (IACS) și fiabilitatea Sistemului de identificare a parcelelor agricole (LPIS) din cadrul acestuia. Începând din anul de solicitare 2010, statele membre sunt obligate să efectueze o evaluare anuală a calității LPIS și să prezinte un raport privind rezultatele acesteia. Dat fiind că 2010 a fost primul an de aplicare, acest exercițiu s-a dovedit util pentru statele membre în ceea ce privește identificarea domeniilor care necesită atenție. Orice deficiență rămasă este monitorizată prin intermediul procedurilor de verificare a conformității pentru a proteja interesele financiare ale UE.

În cadrul reformei politicii agricole comune (PAC) după 2013, Comisia își va continua eforturile de a reduce și mai mult sarcina administrativă și de a simplifica această politică[14]. Problema definiției agricultorului activ va fi examinată de asemenea în acest context.

Pentru exercițiul DAS 2011, Comisia va propune reuniuni tripartite cu Curtea de Conturi Europeană și cu autoritățile naționale și pentru domeniul agriculturii și resurselor naturale, în cazul în care se preconizează că vor facilita tratarea diferitelor cazuri DAS.

Coeziune

Programele multianuale din domeniul coeziunii fac obiectul mai multor niveluri diferite de control, care produc efecte într-o perioadă de șapte ani. Prin urmare, estimarea anuală a erorii, pe baza plăților aferente unui anumit exercițiu financiar, ar putea astfel prezenta valori mai ridicate, deoarece nu s-au activat încă toate nivelurile de control. Comisia va continua să își exercite în mod riguros rolul de supraveghere, asigurându-se că statele membre remediază deficiențele identificate în sistemele lor de gestiune și de control și aplicând, de asemenea, ori de câte ori este cazul, întreruperi și suspendări de plăți, precum și corecții financiare. Comisia se bazează pe opiniile anuale de audit elaborate de autoritățile de audit, precum și pe propriile sale activități de audit. Auditurile Comisiei se concentrează asupra programelor cu risc ridicat.

RAA și cifrele prezentate Parlamentului European arată că majoritatea deficiențelor sunt concentrate într-un număr restrâns de state membre. În urma recomandării și a aprobării Comisiei, statele membre au stabilit planuri de acțiuni corective la nivel național cu scopul de a îmbunătăți eficacitatea sistemelor și de a elimina cauzele slabei performanțe a programelor și a statelor membre în cauză.

Politica regională s-a confruntat, în special, cu nereguli legate de aplicarea incorectă a normelor privind achizițiile publice. Comisia ia măsuri pentru a depăși dificultățile identificate. În Actul privind piața unică, Comisia s-a angajat să prezinte propuneri de revizuire a directivelor în materie până în 2012, simplificarea fiind unul dintre principalele obiective urmărite. Părțile interesate vor avea posibilitatea de a contribui la acest proces.

Pentru perioada 2007-2013, Comisia s-a implicat mult în prealabil, oferind statelor membre orientări, cursuri de formare și sprijin. Comisia își va menține eforturile în acest sens și se realizează deja schimburi de bune practici. Statele membre beneficiază, de asemenea, de fonduri de asistență tehnică pentru a-și dezvolta capacitatea administrativă.

Comisia invită statele membre să își demonstreze deja angajamentul de a îmbunătăți mecanismele de tragere la răspundere prin consolidarea, dacă este cazul, a măsurilor de control, în special în ceea ce privește verificările de gestiune, înainte de certificarea cheltuielilor în fața Comisiei, prin respectarea orientărilor Comisiei privind sintezele anuale, pentru ca acestea să devină surse suplimentare și fiabile de asigurare. Deși temeiul juridic al sintezelor anuale nu impune obligația prezentării unei declarații globale de asigurare, Comisia încurajează toate statele membre să urmeze exemplul celor care au inclus, în 2010, declarații de asigurare în sintezele lor anuale.

Comisia a prezentat, de asemenea, informații detaliate privind măsurile luate în perioada 2010-2011 în ceea ce privește domeniile și programele identificate ca prezentând un risc de eroare ridicat, precum și măsurile planificate pentru viitorul cadru juridic, ca răspuns la erorile detectate de Curtea de Conturi Europeană și de proprii săi auditori[15].

Cercetare, energie, transporturi, afaceri economice și financiare, educație și cetățenie

Dispozițiile privind costurile eligibile pentru finanțare sunt complexe, iar auditurile au arătat că diferențele de interpretare a acestor dispoziții au fost la originea majorității erorilor detectate.

Impactul opțiunilor de simplificare propuse pentru viitor se va face simțit, în principal, în următorul program-cadru (PC). În așteptarea punerii în aplicare a acestor propuneri, Comisia a abordat problemele cauzate de complexitatea normelor de eligibilitate pentru PC7 prin adoptarea, la 24 ianuarie 2011, a unei decizii[16] privind trei măsuri de simplificare a implementării PC, care se referă și la fondurile pentru cercetare acordate IMM-urilor. Utilizarea costurilor medii de personal de către beneficiari a fost facilitată de cadrul legislativ existent. Se așteaptă ca măsurile de simplificare introduse să reducă și mai mult rata de eroare.

În plus, experiența privind certificarea ex ante a metodologiilor de calcul al costurilor va fi luată în considerare cu ocazia elaborării normelor pentru următorul program de finanțare.

Comisia a elaborat o strategie de control menită să asigure legalitatea și regularitatea cheltuielilor la nivel multianual în vederea depistării erorilor care nu ar fi putut fi identificate înainte de efectuarea plăților. Strategia se realizează prin audituri ex post și prin recuperarea în mod riguros a tuturor sumelor plătite în mod necuvenit beneficiarilor auditați, chiar și în cazul contractelor care nu au făcut obiectul unui audit, ori de câte ori procedura de extrapolare este relevantă și aplicabilă. În plus, comunicarea privind simplificarea procesului de recuperare în cadrul punerii în aplicare a strategiei de audit adoptate la 15 decembrie 2009 va contribui la îmbunătățirea gestiunii sumelor recuperabile restante și la clarificarea criteriilor de eligibilitate pentru taxele legate de costurile de personal, care au generat erori. Comisia a evaluat, de asemenea, răspunderea și structurile organizaționale ale organismelor comunitare înființate în decembrie 2010 pentru a implementa PC7.

În ceea ce privește educația, noul program „Europa educației” va duce, de asemenea, la o simplificare semnificativă a acțiunilor și normelor prin eliminarea subprogramelor, reducerea numărului total de activități și utilizarea extinsă a sumelor forfetare.

Ajutor extern, dezvoltare și extindere, inclusiv Fondul european de dezvoltare

În ceea ce privește extinderea, Comisia a răspuns principalelor observații ale Curții privind controalele ex ante și cooperează cu țările (potențial) candidate pentru a îmbunătăți sistemele de gestiune și de control ale acestora și pentru a asigura conformitatea practicilor acestora cu standardele Uniunii. Comisia a compilat o serie de instrucțiuni care oferă orientări cu privire la procesul de delegare a gestiunii.

Comisia își continuă eforturile pentru a oferi asistență privind cunoștințele instituționale. Se poate afirma că s-au realizat progrese constante în lupta împotriva corupției, a conflictelor de interese și a altor practici necuvenite, însă aceste aspecte trebuie considerate în continuare problematice. S-a instituit treptat cadrul legislativ, iar noile instituții și sisteme devin operaționale. Inițiativele judiciare recente adoptate de țările beneficiare au dus la apariția unei culturi a răspunderii politice.

În ceea ce privește ajutorul umanitar, Comisia își intensifică monitorizarea privind utilizarea centrelor de achiziții publice pentru acțiunile umanitare și a creat, în februarie 2011, un grup de lucru pentru evaluarea propunerilor de ajutor umanitar. Comisia armonizează și raționalizează documentația aferentă procesului de evaluare, iar concluziile vor fi validate și puse în aplicare începând de la 1 ianuarie 2012.

Metodologia pentru controalele ex post a fost finalizată de Serviciul Instrumente de Politică Externă (FPI), succesorul DG RELEX, pentru cheltuielile de funcționare și va fi îmbunătățită în continuare în cursul anului 2011 pe baza experienței acumulate.

În sfârșit, se va acorda o prioritate de vârf integrării aspectelor legate de mediu.

În ceea ce privește Fondul european de dezvoltare, Comisia va continua să prezinte rapoarte detaliate privind rezultatele obținute și problemele întâmpinate în cursul executării operațiunilor de sprijin bugetar.

Examinarea globală a cheltuielilor

În contextul elaborării bugetului 2012, Comisia a procedat la o examinare exhaustivă a programelor de cheltuieli pentru a identifica domeniile în care se pot realiza realocări. Prin urmare, Comisia a propus marje substanțiale în cadrul plafoanelor pentru diverse cheltuieli pentru a permite răspunsul la noi priorități politice.

Cererile adresate Comisiei cu privire la agenții

Discuțiile în cadrul grupului de lucru interinstituțional privind agențiile vizează îmbunătățirea eficienței și eficacității agențiilor la nivel global și raționalizarea structurii generale de guvernanță în cadrul agențiilor și în relația cu instituțiile UE. Se preconizează că activitățile grupului vor fi finalizate către sfârșitul anului 2011. În ceea ce privește eventuala fuziune a Colegiului European de Poliție (CEPOL), Comisia va prezenta, în cursul anului 2012, rezultatele evaluării impactului realizate, în conformitate cu principiile convenite în cadrul grupului de lucru cu privire la rațiunile care ar justifica o astfel de fuziune.

* * *

[1] Descărcarea de gestiune pentru bugetul general 2009, Rapoartele speciale ale Curții de Conturi Europene în contextul descărcării de gestiune a Comisiei, descărcarea de gestiune pentru FED și descărcarea de gestiune pentru agenții.

[2] Documente de referință P7_TA(2011)0194 și, respectiv, P7_TA(2011)0195

disponibile la următoarele adrese de internet :

http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0194+0+DOC+XML+V0//EN&language=EN#BKMD-87

[3] A se vedea cererile 1, 18, 25, 71, 82, 86, 117, 156, 175, 179, 192 și 206.

[4] Trimiterile la documentele 5891/11 ADD 1 și 2, 5892/11 ADD 1, 5893/11 ADD 1, 5469/11 și 5894/11 ADD 1 sunt publicate pe site-ul: http://www.europarl.europa.eu/activities/committees/editoDisplay.do?language=EN&id=2&body=CONT

[5] Un document de lucru, care cuprinde o analiză a procesului de asigurare în cadrul gestiunii partajate, o evaluare a declarațiilor naționale elaborate de patru state membre și orientări cu privire la modul în care procesul de asigurare poate dobândi valoare adăugată, a fost trimis Comisiei pentru control bugetar în februarie 2011.

[6] Regulamentul (CE) nr. 1083/2006 din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune și de abrogare a Regulamentului (CE) nr. 1260/1999.

[7] A se vedea nota trimisă la 2 mai 2011 „Memorandumul DG REGIO privind corecțiile financiare și recuperările, întreruperile și suspendările” și nota trimisă la 18 martie 2011, anexa 3 (lista întreruperilor/suspendărilor FEDER/FC și FSE.

[8] Misiunile de control au început în luna septembrie 2011.

[9] A se vedea nota de subsol 7.

[10] Propunere de Regulament al Parlamentului European și al Consiliului de stabilire a unor dispoziții comune pentru toate fondurile structurale [COM(2011)615].

[11] COM(2011) 500.

[12] Prin actualizarea „strategiei comune de prevenire a fraudelor”, adoptată în iulie 2010.

[13] Cauzele C-92/09 și C-93/09.

[14] A se vedea răspunsul detaliat numărul 15 din documentul de lucru al serviciilor Comisiei din anexă în ceea ce privește recomandările Consiliului.

[15] SEC(2011)1179 final, 6.10.2011.

[16] C(2011) 174 final, 24.1.2011.